b'\n_START_ARTICLE_\nLerche\n_START_PARAGRAPH_\nLerche er en dansk adelssl\xc3\xa6gt, der h\xc3\xb8rer til den h\xc3\xb8jere brevadel. Den stammer oprindeligt fra en gammel dansk borgersl\xc3\xa6gt.\n_START_SECTION_\nV\xc3\xa5benskjold\n_START_PARAGRAPH_\nSkjoldet tv\xc3\xa6rdelt ved en s\xc3\xb8lvsparre af bl\xc3\xa5t, hvori to otteoddede guldstjerner, og r\xc3\xb8dt, hvori 3 s\xc3\xb8lvl\xc3\xa6rker (1, 2); p\xc3\xa5 den kronede guldhjelm fem strudsefjer, den midterste s\xc3\xb8lv, de to flg. guld og de to yderste bl\xc3\xa5.\n_START_SECTION_\nHistorie\n_START_PARAGRAPH_\nEnken efter Nyborgs borgmester Mads Lerche \xc3\xa6gtede omkring 1610 Peter Nielsen, der var kongens tolder og ligeledes borgmester i samme by. I de \xc3\xa6gtesakb f\xc3\xb8dtes tre s\xc3\xb8nner, som antog deres halvs\xc3\xb8skendes sl\xc3\xa6gtsnavn Lerche. Gennem dygtighed og velstand kom disse s\xc3\xb8nner frem blandt de forreste m\xc3\xa6nd i Danmark._NEWLINE_S\xc3\xa5ledes blev Cornelius Pedersen Lerche (1615-1681) envoy\xc3\xa9 i Spanien, senere stiftamtmand p\xc3\xa5 Lolland. 25. juni 1660 blev han adlet, og han blev knyttet til den gamle adel, da datteren S\xc3\xb8ster Lerche blev indgift i sl\xc3\xa6gten Knuth._NEWLINE_Den n\xc3\xa6ste broder magister og provst Mads Pedersen Lerche havde s\xc3\xb8nnen Peder Madsen Lerche (1642-1699), der var landsdommer i Jylland og blev adlet 1676. Han oprettede 1695 stamhuset Lerkenfeldt, der ved hans d\xc3\xb8d tilfaldt f\xc3\xa6tteren, den nedenfor n\xc3\xa6vnte Vincents Lerche._NEWLINE_Den tredje broder Peder Pedersen Lerche (1613-1683) var en rig og driftig k\xc3\xb8bmand, der blev assessor i H\xc3\xb8jesteret, Admiralitetet og Kommercekollegiet. Ogs\xc3\xa5 han opn\xc3\xa5edede adelsskab i 1679. Af sit fynske gods Ryg\xc3\xa5rd oprettede han ogs\xc3\xa5 et stamhus. Hans s\xc3\xb8n Vincents Lerche (1666-1742) n\xc3\xa5ede de h\xc3\xb8je poster ved hoffet. Han blev overceremonimester og Ridder af Elefanten. Han var igen fader til general og greve Christian Lerche (1692-1757), der lod Lerchenborg opf\xc3\xb8re og oprettede stamhuset Lerchenborg. Han d\xc3\xb8de barnl\xc3\xb8s._NEWLINE_Cornelius Pedersen Lerches s\xc3\xb8nnes\xc3\xb8n, kontreadmiral Christian Lerche (1712-1793), var fader til gehejmer\xc3\xa5d Georg Flemming Lerche (1735-1804), der arvede Stamhuset Lerchenborg. Sidstn\xc3\xa6vntes \xc3\xa6ldste s\xc3\xb8n, gehejmekonferensr\xc3\xa5d, kammerherre Christian Cornelius Lerche (1770-1852), der 1832 var medlem af de 35 "oplyste M\xc3\xa6nds" forsamling og 1835-46 af de forskellige st\xc3\xa6nderforsamlinger for \xc3\x98stifterne, styrede sine landejendomme med stor dygtighed, ligesom han viste levende interesse for landbruget, bl.a. ved bidrag til land\xc3\xb8konomiske skrifter. Ved patent af 26. maj 1818 blev han, som under krigen havde lagt patriotisk offervillie for dagen, optaget i lensgrevestanden, samtidig med, at han oprettede Grevskabet Lerchenborg, omfattende s\xc3\xa6deg\xc3\xa5rdene Aggersvold, Birkendeg\xc3\xa5rd, Lerchesminde og Benzonsdal samt ejendommene Astrup, M\xc3\xb8ltrup og Stokkebjergskov. Iflg. resolution af 4. april samme \xc3\xa5r skulle alle hans egne s\xc3\xb8nner v\xc3\xa6re grever; med undtagelse af lensbesidderen, dennes \xc3\xa6ldste s\xc3\xb8n og s\xc3\xa5 fremdeles f\xc3\xb8rer hans \xc3\xb8vrige mandlige efterkommere friherrelig titel. For en af sine yngre s\xc3\xb8nner byggede han Lerchesminde, den tidligere Smakkerupg\xc3\xa5rd, hvis tilliggende han for\xc3\xb8gede betydeligt._NEWLINE_N\xc3\xa6vnte gehejmer\xc3\xa5d Georg Fleming Lerches to yngre s\xc3\xb8nner, kaptajnl\xc3\xb8jtnant, kammerjunker Georg Flemming Lerche (1774\xe2\x80\x941809) og oberstl\xc3\xb8jtnant, kammerjunker Jacob Frederik Ferdinand Lerche (1776-1834), har begge efterladt stadig blomstrende afkom. Sidstn\xc3\xa6vntes s\xc3\xb8nnes\xc3\xb8n er kgl. kommissarius ved jernbaneanl\xc3\xa6g p\xc3\xa5 \xc3\xb8erne, kammerherre Christian Didrich Lerche (1868-1957), en anden s\xc3\xb8nnes\xc3\xb8ns s\xc3\xb8n, kammerjunker Flemming Emil Harald Albrecht Lerche (1878-1972), repr\xc3\xa6senterede Danmark i Wien 1913-21, sidst som ministerresident med titel af gesandt, hvorefter han overtog gesandtposten i Helsingfors.'